Notum sit omnibus quod, cum inter abbatem et conventum Sancti-Martini Eduensis, ex parte una, et fratres mylicie (sic) templi Sancti-Medardi, ex alia, super decimis terrarum de Lammis de Ruiz quas Templarii colebant tunc temporis, que sunt infra decimationem de Crie, quas decimas eidem abbas et conventus a dictis Templariis sibi vendicabant, suborta fuisset materia questionis; et prefati Templarii dictos abbatem et conventum traxissent in causam super grangia que est juxta ecclesiam de Crie, et quatuor jornalibus terre arabilis que fuerunt Thecelini, hominis Templariorum, quorum tria sunt in Vavra et unum juxta campum Sancti-Martini; in Hengubertum de Crie et Godinum de Raveriis, presbiteros, de pari assensu, fuit a partibus, tanquam in arbitros, compromissum. Qui arbitrium suum in hunc modum protulerunt: quod Templarii Sancti-Medardi supradicti reddent in perpetuum, per singulos annos, ad festum Sancti-Remigii, prioratui de Crie, sex bichetos bladi, scilicet tres frumenti et tres avene, et heredes Thecelini habebunt quiete et pacifice jornale quod est juxta campum Sancti-Martini. Dicta vero grangia et tria jornalia que sunt in Vavra remanebunt quiete et pacifice dicto prioratui de Crie. Hoc autem laudaverunt Adelina, relicta Thecelini et filius ejus, Theobaldus. Quod ut ratum et stabile permaneat, ego Guillelmus, ecclesie Beati-Martini Eduensis tunc temporis abbas, presenti cartule sigillum nostrum apposuimus. Actum, anno Gratie Mº CCº vicesimo-sexto, mense marcio.